ಸದನದಲ್ಲಿ ವಿಪಕ್ಷಗಳ ವರ್ತನೆಗೆ ತೀವ್ರ ಬೇಸರ, ಉಪ ಸಭಾಪತಿ ಉಪವಾಸ ಆರಂಭ ನವದೆಹಲಿ, ಸೆ.22ಕೃಷಿ ಮಸೂದೆಗಳ ಅನುಮೋದನೆ ವೇಳೆ ವಿರೋಧ ಪಕ್ಷಗಳು ಸದನದಲ್ಲಿ ತಮ್ಮ ವಿರುದ್ಧ ತೋರಿದ ಅನುಚಿತ ವರ್ತನೆ ಬಗ್ಗೆ ತೀವ್ರ ಅಸಮಾಧಾನ ವ್ಯಕ್ತಪಡಿಸಿರುವ ರಾಜ್ಯಸಭೆ ಉಪ ಸಭಾಪತಿ ಹರಿವಂಶ ನಾರಾಯಣ ಸಿಂಗ್, 24 ತಾಸುಗಳ ಉಪವಾಸ ಆರಂಭಿಸಿದ್ದಾರೆ. ನಮ್ಮ ನಿರಶನದಿಂದ ಅವರ ಪ್ರತಿಪಕ್ಷಗಳ ನಾಯಕರ ಸ್ವಯಂ ಆತ್ಮಶುದ್ಧಿಗೆ ಸ್ಫೂರ್ತಿಯಾಗಬಹುದು ಎಂಬ ವಿಶ್ವಾಸ ವ್ಯಕ್ತಪಡಿಸಿದ್ದಾರೆ. ಉಪ ರಾಷ್ಟ್ರಪತಿಯೂ ಆಗಿರುವ ಮೇಲ್ಮನೆ ಸಭಾಪತಿ ಡಾ. ಎಂ. ವೆಂಕಯ್ಯ ನಾಯ್ಡು ಅವರಿಗೆ ಪತ್ರ ಬರೆದಿರುವ ಉಪ ಸಭಾಪತಿ, ಭಾನುವಾರ ಸದನದಲ್ಲಿ ನಡೆದ ಗದ್ದಲ, ಕೋಲಾಹಲ, ಸಭಾಪತಿ ಪೀಠಕ್ಕೆ ವಿರೋಧಪಕ್ಷಗಳ ಸದಸ್ಯರ ಮುತ್ತಿಗೆ ಮತ್ತು ತಮ್ಮೊಂದಿಗೆ ಅಮಾನವೀಯ ರೀತಿಯಲ್ಲಿ ನಡೆದುಕೊಂಡ ವರ್ತನೆಗಳ ಬಗ್ಗೆ ಉಲ್ಲೇಖಿಸಿದ್ದಾರೆ. ವಿಪಕ್ಷ ಸದಸ್ಯರು ಪ್ರಜಾಪ್ರಭುತ್ವದ ಹೆಸರಿನಲ್ಲಿ ಹಿಂಸಾ ಮಾರ್ಗ ಅನುಸರಿಸಿದ್ದಾರೆ. ಸಭಾಪತಿ ಸ್ಥಾನಕ್ಕೆ ಲಗ್ಗೆ ಹಾಕಿ ಪೀಠಾಸೀನ ವ್ಯಕ್ತಿಗೆ ಬೆದರಿಕೆ ಹಾಕಿ ಸದನದ ಘನತೆ ಮತ್ತು ಗೌರವವನ್ನು ಗಾಳಿಗೆ ತೂರಿದ್ದಾರೆ ಎಂದು ಹರಿವಂಶ ನಾರಾಯಣ ಸಿಂಗ್ ತೀವ್ರ ಅಸಮಾಧಾನ ವ್ಯಕ್ತಪಡಿಸಿದ್ದಾರೆ. ಸೆ.20ರಂದು ನನ್ನ ಕಣ್ಣಮುಂದೆ ನಡೆದ ಘಟನೆಯಿಂದ ಮನಸ್ಸಿಗೆ ಅತೀವ ನೋವಾಗಿದೆ. ಸಂಸತ್ತಿನ ಘನತೆಗೆ ವಿರೋಧ ಪಕ್ಷಗಳು ಘಾಸಿಗೊಳಿಸಿವೆ ಎಂದು ಅವರು ನೊಂದು ನುಡಿದಿದ್ದಾರೆ. ನಾನು ಇಂದು ಬೆಳಗ್ಗೆಯಿಂದ 24 ತಾಸುಗಳ ಕಾಲ ಉಪವಾಸ ವ್ರತ ಆರಂಭಿಸಿದ್ದೇನೆ. ರಾಷ್ಟ್ರಕವಿ ರಾಮಧಾರಿ ಸಿಂಗ್ ದಿನಕರ್ ಅವರ ಜನ್ಮದಿನವಾದ ನಾಳೆ ಬುಧವಾರ ಬೆಳಗ್ಗೆ ನನ್ನ ಉಪವಾಸ ಕೊನೆ ಗೊಳ್ಳಲಿದೆ. ಇದರಿಂದ ವಿರೋಧಪಕ್ಷಗಳ ನಾಯಕರ ಸ್ವಯಂಆತ್ಮಶುದ್ಧಿಗೆ ಪ್ರೇರಣೆ ಆಗಬಹುದು ಎಂಬ ನಂಬಿಕೆ ಇದೆ ಎಂದು ಅವರು ಪತ್ರದಲ್ಲಿ ಉಲ್ಲೇಖಿಸಿದ್ದಾರೆ.